Changin vankila, jossa kuolemantuomiot pannaan toimeen.
**Kuolemanrangaistus on Singaporessa** laillinen rangaistuskeino, joka voidaan tuomita muun muassa henkirikoksista, huumausainerikoksista tai ampuma-aserikoksista. Teloitukset pannaan toimeen hirttämällä. Viimeisin kuolemanrangaistus pantiin toimeen 30. maaliskuuta 2022, kun 68-vuotias Abdul Kahar Othman oli tuomittu kuolemaan hänen salakuljetettuaan 66,77 grammaa heroiinia.

Lainsäädäntö
------------

Kuolemantuomiosta rangaistuslajina säädetään Singaporen rikosprosessilaissa (engl. *Criminal Procedure Code*). Rikoksista, joista voidaan tuomita kuolemaan, on säädetty neljässä muussa laissa.

Rikoslain (engl. *Penal Code*) nojalla kuolemanrangaistus voidaan tuomita seuraavista rikoksista:

* sodan käyminen hallitusta vastaan taikka sen yrittäminen tai siinä avustaminen
* merirosvous, jonka lomassa surmataan tai yritetään surmata joku
* jonkun surmaaminen joukkotuhonnassa
* kapina asevoimissa
* väärä vala, joka johtaa syyttömän tuomitsemiseen kuolemaan
* murha
* alaikäisen tai vajaavaltaisen itsemurhan avustaminen
* murhan yritys, jos tekijä suorittaa elinkautista vankeusrangaistusta
* kidnappaus tarkoituksena murhata
* viiden tai useamman henkilön tekemä ryöstö, jonka lomassa surmataan joku

Ampuma-aserikoslain (engl. *Arms Offences Act*) nojalla kuolemanrangaistus voidaan tuomita ampuma-aseen käyttämisestä tai sen yrittämisestä. Asetta käyttävää tai sitä yrittävää henkilöä avustava henkilö voidaan myös tuomita kuolemaan. Useamman kuin kahden ampuma-aseen luvattomasta hallussapidosta voidaan myös tuomita kuolemaan.

Maahantulokortti, jossa varoitetaan huumausainerikoksiin liittyvästä kuolemanrangaistuksesta.
Huumausainelain (engl. *Misuse of Drugs Act*) nojalla kuolemanrangaistus on pakollinen, jos henkilö tuonut maahan tai vienyt maasta

* 1200 grammaa oopiumia, jossa on vähintään 30 grammaa morfiinia
* 30 gramma morfiinia
* 15 grammaa diamorfiinia eli heroiinia
* 30 grammaa kokaiinia
* 500 grammaa kannabista
* 1000 grammaa kannabissekoitusta
* 200 grammaa hasista
* 250 grammaa metamfetamiinia

Kuolemaan tuomitaan myös henkilö, joka on valmistanut

* morfiinia taikka mitä tahansa morfiinin suolaa, esteriä tai esterin suolaa
* diamorfiinia tai mitä tahansa diamorfiinin suolaa
* kokaiinia tai mitä tahansa kokaiinin suolaa
* metamfetamiinia

Sisäisestä turvallisuudesta annetun lain (engl. *Internal Security Act*) nojalla kuolemaan voidaan tuomita henkilö, jolla on ollut hallussaan ampuma-aseita, ammuksia tai räjähteitä niin sanotuilla turvallisuusalueilla. Kidnappauslain (engl. *Kidnapping Act*) nojalla kaappaamisesta, vapaudenriistosta ja panttivangin ottamisesta voidaan tuomita kuolemaan.

Kuolemaantuomittu voi anoa armahdusta presidentiltä, joka voi myöntää armahduksen kabinetin neuvosta. Viimeksi presidentti on myöntänyt armahduksen vuonna 1998, jolloin Ong Teng Cheong armahti murhasta tuomitun 19-vuotiaan Mathavakannan Kalimuthun ja muutti tämän kuolemantuomion elinkautiseksi vankeusrangaistukseksi.

Tuki
----

Kuolemanrangaistus ei ole Singaporessa kovinkaan kiistanalainen aihe. Vuonna 2022 tehdyn kyselytutkimuksen mukaan 81 prosenttia singaporelaisista kannatti kuolemanrangaistusta murhasta, 71 prosenttia ampuma-aserikoksista ja 66 prosenttia huumausaineiden salakuljettamisesta. Yli 80 prosenttia uskoi, että kuolemanrangaistuksen uhka oli estänyt ihmisiä tekemästä rikoksia. Joissakin tapauksissa singaporelaiset ovat vaatineet henkirikoksista vankeuteen tuomittujen tuomitsemista kuolemaan.

Lähteet
-------

1. ↑  Han, Kirsten: Singapore hangs drug trafficker in resumption of executions *Yahoo! News*.  30.3.2022.  Arkistoitu 24.4.2022. Viitattu 24.4.2022. (englanniksi)
2. ↑  Criminal Procedure Code 2010 *Singapore Statutes Online*. Viitattu 24.4.2022. (englanniksi)
3. ↑  Penal Code 1871 *Singapore Statutes Online*. Viitattu 24.4.2022. (englanniksi)
4. ↑  Arms Offences Act 1973 *Singapore Statutes Online*. Viitattu 24.4.2022. (englanniksi)
5. ↑  Misuse of Drugs Act 1973 *Singapore Statutes Online*. Viitattu 24.4.2022. (englanniksi)
6. ↑  Internal Security Act 1960 *Singapore Statutes Online*. Viitattu 24.4.2022. (englanniksi)
7. ↑  Kidnapping Act 1961 *Singapore Statutes Online*. Viitattu 24.4.2022. (englanniksi)
8. ↑  Othman, Zul: From death sentence to life in prison to freedom *AsiaOne*.  23.1.2012.  Arkistoitu 24.4.2022. Viitattu 24.4.2022. (englanniksi)
9. ↑  Aqil Haziq Mahmud: Majority of Singapore residents still support death penalty in latest MHA survey: Shanmugam *Channel News Asia*.  3.3.2022.  Arkistoitu 24.4.2022. Viitattu 24.4.2022. (englanniksi)
10. ↑  Romero, Anna Maria: The tragic death of intellectually disabled waitress Annie Ee Yu Lian *The Independent Singapore*.  1.12.2017.  Arkistoitu 24.4.2022. Viitattu 24.4.2022. (englanniksi)
11. ↑  Sentence abusers who caused death of boy to be hung, netizens petition Court *The Independent Singapore*.  26.6.2016.  Arkistoitu 24.4.2022. Viitattu 24.4.2022. (englanniksi)